“Sehrli diyor”ni sehrlagan o`zbek milliy matolari

Shu kunlarda Vashingtondagi Smitsonian Osiyo san`ati muzeyida o`zbek atlasi va adrasi ko`rgazmasi bo`lib o`tmoqda, deb xabar bermoqda "Xalq so`zi" nashri.
Unda Markaziy Osiyo xalqlarining atlas va adrasining muxlisi – umrini mazkur matolarni o`rganishga, targ`ib qilish va namunalar yig`ishga sarflagan Garvard universiteti olimi Oskar Guido Goldman hamda amerikalik dizayner De La Renta tomonidan taqdim etilgan atlas va adras kiyimlar, shuningdek mazkur matolar namunalari namoyish etilmoqda.
Oskar Guido Goldman taqdim qilgan namunalar 1800-1900 yillarda Buxoro, Samarqand, Farg`onada to`qilgan qadimiy matolar bo`lsa, De La Rentaniki esa o`z ijodiga tegishli bo`lgan zamonaviy atlasu adraslardan tikilgan liboslardir.
Oskar Guido Goldman asli siyosatshunos olim bo`lsa-da, lekin o`zbek milliy atlaslarining ashaddiy muxlisidir. Shu sabab umri davomida Markaziy Osiyo xalqlarining atlas va adraslardan namunlar yig`ib kelgan. Umuman, umri davomida to`qimachilik san`atinig mana shu yo`nalishini rivojlantirishga katta hissa qo`shgan. Binobarin, joriy yilning mart oyida xalqaro miqyosda tan olingan Jorj Xyuit Mayrs mukofotini ham qo`lga kiritdi.
O`z vaqtida Amerika modelerlar kengashi prezidenti, o`nlab mukofotlar egasi, Jaklin Kennedidan boshlab Xillari Klintongacha bo`lgan AQShning birinchi xonimlari shaxsiy modeleri sifatida faoliyat yuritgan nomi dunyoga mashhur De La Renta (1932-2014) esa 2005 yildagi asarlari to`plamida atlas va adraslardan foydalanganida juda ko`plab muxlislarning e`tirofiga sazovor bo`lgan. Ana shundan beri atlas naqshlari De La Renta va boshqa jahon dizaynerlarning asarlarida tez-tez qo`llana boshlandi.
Darhaqiqat, o`zbek milliy liboslarini jahon ko`rgazmalarda, xalqaro podiumlarda tomosha qilish har birimizga cheksiz faxr tuyg`usini baxsh etadi.